UE b'impatt newtrali fuq il-klima - xi tfisser? [Stqarrija għall-istampa aġġornata fil-5 ta' Mejju 2021 biex tinkludi link għat-test wara l-approvazzjoni mill-Coreper] In-negozjaturi tal-Kunsill u tal-Parlament Ewropew laħqu qbil politiku proviżorju li jistabbilixxi fil-liġi l-objettiv ta' UE newtrali għall-klima sal-2050, u mira kollettiva għat-tnaqqis tal-emissjonijiet netti tal-gassijiet serra (emissjonijiet wara t-tnaqqis tal-assorbimenti) ta' mill-inqas 55% sal-2030 meta mqabbla mal-1990. Ninsabu kuntenti ħafna bil-qbil proviżorju li ntlaħaq illum. Il-liġi Ewropea dwar il-klima hija "il-liġi tal-liġijiet" li tistabbilixxi l-qafas għal-leġiżlazzjoni tal-UE relatata mal-klima għat-30 sena li ġejjin. L-UE hija impenjata bis-sħiħ li ssir newtrali għall-klima sal-2050 u llum nistgħu nkunu kburin li stabbilixxejna b'mod konkret mira klimatika ambizzjuża li tista' tikseb l-appoġġ ta' kulħadd. B'dan il-ftehim nibagħtu sinjal qawwi lid-dinja - eżatt qabel is-Summit tal-Mexxejja dwar il-Klima tat-22 ta' April - u nwittu t-triq għall-Kummissjoni biex tipproponi l-pakkett tagħha dwar il-klima "fit-for-55" f'Ġunju. João Pedro Matos Fernandes, Ministru għall-Ambjent u l-Azzjoni Klimatika Rigward il-mira tal-2030, in-negozjaturi qablu dwar il-ħtieġa li tingħata prijorità lit-tnaqqis tal-emissjonijiet fuq l-assorbimenti. Sabiex jiġi żgurat li jsiru biżżejjed sforzi biex jitnaqqsu u jiġu evitati l-emissjonijiet sal-2030, huma introduċew limitu ta' 225 Mt ta' CO2 ekwivalenti għall-kontribut tal-assorbimenti għall-mira netta. Huma qablu wkoll li l-Unjoni għandha timmira li tikseb volum ogħla ta' bir tal-karbonju nett sal-2030. Elementi oħra tal-qbil proviżorju jinkludu l-istabbiliment ta' Bord Konsultattiv Xjentifiku Ewropew dwar it-Tibdil fil-Klima, magħmul minn 15-il espert xjentifiku ta' livell għoli ta' nazzjonalitajiet differenti b'mhux aktar minn żewġ membri li għandhom in-nazzjonalità tal-istess stat membru għal mandat ta' erba' snin. Dan il-bord indipendenti ser jingħata l-kompitu, fost affarijiet oħra, li jipprovdi pariri xjentifiċi u jirrapporta dwar il-miżuri, il-miri klimatiċi u l-baġits indikattivi għall-gassijiet serra tal-UE u l-koerenza tagħhom mal-liġi Ewropea dwar il-klima u l-impenji internazzjonali tal-UE skont il-Ftehim ta' Pariġi. In-negozjaturi qablu li l-Kummissjoni tipproponi mira klimatika intermedja għall-2040, jekk xieraq, mhux aktar tard minn sitt xhur wara l-ewwel rendikont globali mwettaq fl-ambitu tal-Ftehim ta' Pariġi. Fl-istess ħin ser tippubblika baġit indikattiv proġettat tal-Unjoni għall-gassijiet serra għall-perjodu 2030-2050, flimkien mal-metodoloġija sottostanti tiegħu. Il-baġit huwa definit bħala l-volum totali indikattiv tal-emissjonijiet netti ta' gassijiet serra (espressi bħala ekwivalenti ta' CO2 u b'informazzjoni separata dwar l-emissjonijiet u l-assorbimenti) li mistennija li jiġu emessi f'dak il-perjodu mingħajr ma jitqiegħdu f'riskju l-impenji tal-Unjoni skont il-Ftehim ta' Pariġi. In-negozjaturi qablu wkoll li l-Kummissjoni tinvolvi setturi tal-ekonomija li jagħżlu li jħejju pjanijiet direzzjonali volontarji indikattivi lejn il-kisba tal-objettiv tan-newtralità klimatika tal-Unjoni sal-2050. Il-Kummissjoni timmonitorja l-iżvilupp ta' pjanijiet direzzjonali bħal dawn, tiffaċilita d-djalogu fil-livell tal-UE, u taqsam l-aħjar prattiki fost il-partijiet ikkonċernati rilevanti. Il-qbil proviżorju jistabbilixxi wkoll għan ta' aspirazzjoni għall-UE biex tistinka ħalli tikseb emissjonijiet negattivi wara l-2050. Il-qbil politiku proviżorju huwa soġġett għall-approvazzjoni mill-Kunsill u l-Parlament, qabel ma jgħaddi mill-passi formali tal-proċedura ta' adozzjoni. Il-qbil proviżorju ntlaħaq mill-Presidenza Portugiża tal-Kunsill u r-rappreżentanti tal-Parlament Ewropew, abbażi ta' mandati mill-istituzzjonijiet rispettivi tagħhom. It-test tal-qbil ser isegwi. Kuntest Fil-konklużjonijiet tiegħu tat-12 ta' Diċembru 2019, il-Kunsill Ewropew qabel dwar l-objettiv li tinkiseb UE b'impatt newtrali fuq il-klima sal-2050, f'konformità mal-objettivi tal-Ftehim ta' Pariġi, filwaqt li rrikonoxxa wkoll li huwa meħtieġ li jiġi stabbilit qafas ta' abilitazzjoni li minnu jibbenefikaw l-istati membri kollha u li jinkludi strumenti, inċentivi, appoġġ u investimenti adegwati biex tiġi żgurata tranżizzjoni kosteffettiva, ġusta, kif ukoll soċjalment ibbilanċjata u ekwa, filwaqt li jittieħed kont taċ-ċirkostanzi nazzjonali differenti f'termini ta' punti tat-tluq. Fl-4 ta' Marzu 2020, il-Kummissjoni Ewropea adottat il-proposta tagħha għal liġi Ewropea dwar il-klima, bħala parti importanti mill-Patt Ekoloġiku Ewropew. Fis-17 ta' Settembru 2020, il-Kummissjoni adottat proposta li temenda l-proposta inizjali tagħha biex tinkludi mira riveduta tal-UE għat-tnaqqis tal-emissjonijiet ta' mill-inqas 55% sal-2030. Il-Kummissjoni ppubblikat ukoll komunikazzjoni dwar il-pjan dwar il-mira klimatika għall-2030, akkumpanjata minn valutazzjoni tal-impatt komprensiva. Fl-10 u l-11 ta' Diċembru, il-Kunsill Ewropew, fil-konklużjonijiet tiegħu, approva mira vinkolanti tal-UE ta' tnaqqis domestiku nett ta' mill-inqas 55% tal-emissjonijiet ta' gass serra sal-2030 meta mqabbel mal-1990. Fis-17 ta' Diċembru 2020 il-Kunsill adotta approċċ ġenerali, u wara dan il-Kunsill u l-Parlament nedew sensiela ta' laqgħat ta' trilogu bil-għan li jintlaħaq qbil dwar it-test finali. Proposta dwar il-Liġi Ewropea dwar il-Klima li tirrifletti l-qbil bejn il-Parlament Ewropew u l-Kunsill (link miżjuda fil-5 ta' Mejju 2021) Din ir-riżorsa bħalissa hi disponibbli biss bil-lingwa jew il-lingwi li ġejjin: Liġi Ewropea dwar il-Klima - approċċ ġenerali tal-Kunsill, 17 ta' Diċembru 2020 (stqarrija għall-istampa, 17 ta' Diċembru 2020) Konklużjonijiet tal-Kunsill Ewropew, 10-11 ta' Diċembru 2020 (stqarrija għall-istampa, 11 ta' Diċembru 2020) Konklużjonijiet tal-Kunsill Ewropew, 15-16 ta' Ottubru 2020 (stqarrija għall-istampa, 16 ta' Ottubru 2020) Konklużjonijiet tal-Kunsill Ewropew, 12 ta' Diċembru 2019 (stqarrija għall-istampa, 12 ta' Diċembru 2019) Proposta emendata mill-Kummissjoni Ewropea Komunikazzjoni tal-Kummissjoni u Annessi dwar "L-intensifikazzjoni tal-ambizzjoni klimatika tal-Ewropa għall-2030" Tibdil fil-klima: X'qed tagħmel l-UE (informazzjoni ġenerali)